פאר טסי

ראשית חייו

פאר טסי נולד ב-10 במאי 1984, גדל והתחנך בפרדס חנה. טסי, כמו זמרים ישראלים רבים מהז'אנר הים תיכוני, הוא בן העדה התימנית. הוא החל לשיר כבר בגיל שש בבית הכנסת התימני שבשכונת נעוריו, ובמהלך נעוריו הופיע במקומות ואירועים רבים ומגוונים, כגון מועדוני קריוקי ומסיבות.
בצה"ל שירת כלוחם בחטיבת כפיר. במהלך שירותו הצבאי הופיע בתחרות ה"זמיר של השרון", שיזמה חברת "הוט". עם סיום השירות הצבאי התקבל ללהקת הבידור של רשת מלונות "פתאל" בים המלח, ואף מונה למנהל האמנותי של הלהקה. לאחר שנה החליט מנכ"ל הרשת לבנות עבור טסי הופעת יחיד, וטסי הפך לזמר הבית של רשת המלונות. כעבור שנתיים, לאחר שצבר ניסיון רב בתחום המוזיקלי והבימתי, החליט טסי לעזוב את תחום המלונאות, בו שר שירים של אחרים, והחל לעבוד על אלבום בכורה משלו.

2009–2012: תחילת הקריירה המוזיקלית

בשנת 2009 יצא הסינגל הראשון שלו, "אהבת אמת", שכתב והלחין שמוליק אלבוחר ועיבד והפיק מוזיקלית נחום עשרי.
בשנת 2010 הוציא טסי את שירו השני - "מותק", אותו חיבר צ'ולי זכאי ללחן בולגרי.
בשנת 2011 יצא השיר "סיכוי נוסף", שזכה להצלחה ברדיו. את המילים והלחן כתב שמוליק אלבוחר ועל ההפקה והעיבוד המוזיקלי אחראי יעקב למאי. בהמשך אותה שנה הוציא את הדואט "עושה אותי משוגע" עם הזמר אלון דה לוקו.
בשנת 2012 פתח פאר עם "נתחיל מחדש", אותו כתב והלחין, עם עיבוד והפקה מוזיקלית של יעקב למאי. באותה שנה הוציא גם את השיר "סליחה", עם מילים ולחן של טל שגב ועיבוד והפקה מוזיקלית של יעקב למאי. השיר נחל הצלחה וזכה להשמעות רבות ברדיו. בהמשך הוציא את "הכל יכול", גרסת כיסוי לשיר של צמד "הבליינים" (מאור כהן ואורן לוטנברג), בעיבוד חדש ומזרחי של יעקב למאי, שגם הוא זכה להצלחה גדולה ברדיו.

2013: אלבום בכורה

בשנת 2013 פתח עם זכייתו במקום הראשון ב"פסטיבל הזמר והפזמון" של רשות השידור עם השיר "תחזרי", אותו יצר יחד עם דודו מתנה לזכרה של תאיר ראדה. פאר טסי הוא הזמר המזרחי/ים-תיכוני היחיד שהשתתף באותו פסטיבל אשר שודר בערוץ הראשון. ב-5 בפברואר 2013 הוציא לאור את השיר "תחזרי" כסינגל, שהיה לאחד השירים המושמעים ביותר באותה שנה.
ב-24 באפריל 2013 הוציא את השיר "כמו שיכור" אותו הלחינה הזמרת דקלה למילים שכתבה עם עדי רז. לעיבוד ולהפקה המוזיקלית אחראי יעקב למאי. השיר זכה להשמעות רבות ברדיו. ב-24 ביוני הוציא את השיר "דפיקות הלב", אותו הוא כתב והלחין, עם עיבוד והפקה מוזיקלית של יעקב למאי. השיר זכה להצלחה גדולה וצבר למעלה מ-7 מיליון צפיות ב-YouTube. הסינגל האחרון לפני צאת האלבום היה "בלי לומר שלום" שאותו הוא כתב והלחין, עם עיבוד והפקה מוזיקלית של יעקב למאי.
ב-26 בנובמבר של אותה שנה יצא אלבום הבכורה של טסי, עליו עבד במשך ארבע שנים. האלבום כלל 15 שירים, בהם דואט עם אביהו מדינה שלא יצא כסינגל. האלבום הגיע למעמד של "אלבום זהב".
בין היתר באותה שנה הוא גם כתב והלחין שלושה שירים לאייל גולן: את הלהיט "מתפלל", את שיר הנושא של האלבום "הלב על השולחן", ובתחילת 2014 כתב והלחין את השיר ״אהבתי בלחש״ מתוך האלבום "ימים יגידו" שיצא באפריל אותה שנה. ובנוסף כתב שיר לנסרין קדרי "לאן המשכת".

2014: אלבום שני

בחודש מאי של אותה שנה, ביום העצמאות ה-66 למדינה, הופיע פאר לראשונה כאמן מוביל בערים נתניה, אשדוד, נצרת וראשון לציון. באותו החודש, בל"ג בעומר, הוציא טסי את הסינגל הראשון מאלבומו שני "רוקד עם הכאב". ב-14 ביולי הוציא את הסינגל השני מהאלבום, "אל תהיי עצובה", למילים ולחן של אבי אוחיון ועיבוד של אסף צרויה לפרויקט של שרים לשמשון. ב-9 באוגוסט הוציא את הסינגל "דינה דינה" למילים ולחן של אבי אוחיון ועיבוד של יעקב למאי לאלבומו החדש.
ב-25 באוקטובר 2014 הוציא טסי את הסינגל "דרך השלום" (על שם רחוב דרך השלום בתל אביב) למילים ולחן של אבי אוחיון, ועיבוד של יעקב למאי. השיר הפך ללהיט ענק, היה לשיר המושמע ביותר ברדיו במשך חמישה שבועות ברציפות, הגיע למקום הראשון של המצעד של "מדיה פורסט", והיה לאחד השירים המושמעים ביותר של אותה שנה עם למעלה מ-37 מיליון צפיות ביוטיוב. השיר גם צעד בראש מצעדי תחנות הרדיו השונות, בין היתר צעד שלושה שבועות רצופים בראש המצעד השבועי של גלגלצ ושל רשת ג'. השיר נכלל באלבומו השני של טסי, "כוחה של אהבה". כמו כן, אייל גולן ראה את הכישרון הגדול ושיתף אותו במופעים שלו.
באותה שנה טסי הופיע לצד גידי גוב בפרסומת לבזק.
ב-2015 כתב והלחין את השירים "השמיים הם הגבול", ו"שקרים" (ביחד עם אריק זנטי), מתוך האלבום "בסוף כל יום" של אייל גולן. ואת השיר "לנשום אותך" מתוך האלבום "שרית חדד" של שרית חדד.

2015: סינגלים

ב-7 במאי 2015 הוציא את הסינגל הראשון מהאלבום השלישי שלו "משקה יקר" למילים ולחן של גילי זכאי ולעיבוד של יעקב למאי. השיר זכה להצלחה רבה והשמעות רבות ברדיו וצבר למעלה מ-13 מיליון צפיות ביוטיוב. ב-18 באוגוסט יצא הסינגל השני מהאלבום, "היי מאמא", שגם זכה להצלחה וצבר למעלה מ-3 מיליון צפיות ביוטיוב. ב-18 באוקטובר של אותה שנה הוציא טסי את הסינגל השלישי, "אם תחכי לי" (מהאלבום השלישי שבדרך), שכתב ביחד עם אחיו, אבשי טסי, ללחן של הזמר היווני ניקוס ורטיס, לעיבוד של יעקב למאי. בתוך פחות משבוע הגיע השיר לכמעט כ-500 אלף צפיות.

2016: אלבום שלישי

ב-2 בינואר 2016 הוציא טסי את הסינגל הרביעי "תוציא תוציא" מתוך האלבום החדש, שכתב והלחין גילי זכאי, לעיבוד והפקה מוזיקלית של יעקב למאי. ב-6 בפברואר של אותה שנה הוציא טסי את הסינגל החמישי "כמה דמעות", שנכתבה על ידי שריג והולחנה על ידי אריק זנטי, הסינגל האחרון לפני צאת אלבומו השלישי. ב-14 במרץ הוציא טסי את אלבומו השלישי "מה נשים רוצות". האלבום כלל 16 שירים ובו דואט עם ציון גולן.

2017: אלבום רביעי

ב-6 ביוני 2016 הוציא פאר טסי דואט משותף עם הזמרת עדן בן זקן בשם "כל העיר שלנו". השיר הפך להיט וזכה לאחר כחודשיים למעל ל-850,000 צפיות ביוטיוב.
בקיץ 2016 כיכב טסי בפרסומת של משקה האנרגיה "BLU" עם השיר "משקה יקר". ב-19 בספטמבר של אותה שנה הוציא טסי סינגל נוסף - "זה לא משנה", אשר נכתב על ידי טסי ללחן של הזמר היווני ניקוס ורטיס ועובד על ידי יעקב למאי. ב-28 בנובמבר של אותה שנה הוציא את הסינגל "שתיתי". בשיר מארח טסי את הזמר אלון כהן (דה לוקו) שגם כתב והלחין את השיר יחד עם עדן חסון לעיבוד של יעקב למאי.
ב-23 בינואר 2017 הוציא את הסינגל "הכל זה בגללה", ב-6 במרץ של אותה שנה הוציא טסי את הסינגל "מה עשית בחיים" שכתב תמיר גלבוע, עם עיבוד ולחן של אריק זנטי, וב-26 באפריל הוציא את הסינגל "מה נשאר לך" למילים ולחן של עדן חסון, והפקה מוזיקלית של יעקב למאי. ב-4 ביוני הוציא את השיר "גדולה מהחיים" שכתב והלחין ביחד עם אריק זנטי. ב-1 באוגוסט הוציא את השיר "כמה טוב", סינגל אחרון לפני צאת אלבומו הרביעי, ובספטמבר הוציא את האלבום המלא, "שחור או לבן". האלבום לא הצליח כמו אלבומיו הקודמים, אבל בכל זאת כלל להיטים כמו: "מה עשית בחיים", "שתיתי" ו"גדולה מהחיים".

2018: אלבום חמישי

בתחילת 2018 הוציא סרטון בשם "מאושרים" יחד עם הזמר טליסמאן. ב-15 באפריל של אותה שנה הוציא את הסינגל "יום חמישי" בצוותא עם קייט ואור. ב-31 במאי הוציא את הסינגל "משהו מתוק" עם פבלו רוזנברג למילים ולחן של גילי זכאי, ב-20 באוגוסט 2018 הוציא את הסינגל "עוד רגע" עם מאור אדרי למילים ולחן של עדן חסון וב-8 בספטמבר הוציא סינגל אותו הלחין, "אקרא לך אבי", למילים של מאיר אריאל.
ב-2019 הוציא את הסינגל "רוקדת" יחד עם הראפר רון נשר. באותה שנה גם הוציא את השיר "שלוש בלילה", יחד עם הזמרת שרית אביטן.

2019: אלבום שישי

אחרי 7 שנים שפעל תחת ניהולה של שרית הפקות, פאר טסי יוצא לדרך חדשה. ב-23 במאי 2019 הוא השיק את שיר הבכורה הראשון שלו כמפיק עצמאי.
טליסמאן ודויד נעים כתבו את השיר ״מי אני״ ואת הקליפ שמלווה אותו. טסי בחר לצלם במדרחוב זכרון יעקב, בהשתתפות נגניו והספר האישי שלו, חגי חטב.

חיים אישיים

ב-17 בספטמבר 2015 נישא טסי לטל שושן. ב-4 בינואר 2017 נולדה לשניים בת. ב-20 באוגוסט 2018 נולד בנו.